khistorydata/jeongjo-sjw-relations huggingface dataset:
정조 15년
尹履相以同知館事意啓曰臣聞居齋儒生等今日朝食堂不爲設行馳詣泮宮招致諸生問其捲堂之由則諸生等書進所懷以爲伏以臣等竊嘗問三綱五常者扶持宇宙之棟幹奠安生民之柱石人而無此則冠裳而禽犢矣國而無此則中夏而裔夷矣臣等雖蓬茅無似之賤亦皆沐列朝涵養之澤被聖明誘掖之化粗有聞於是義矣劇逆之子自同平人揚揚赴講略無顧忌亂臣賊子從古何限而以惡逆之子敢生赴擧之計者實是前所未有之變而放恣無嚴至如此賊而極矣噫彼尹永僖身爲試官乃敢肆然當席不發一言極意容護循例越講嗚呼逆孽兇醜之恣意跳跟乃至於斯其將自此而國不國人不人矣古今天下寧有是耶臣等於此骨驚心寒體粟膽掉誠欲溘然而無知也繼聞玉署之臣聯陳箚本而其言之不能明白洞快者可知其囁嚅糢糊辭不達意而猶且摧折而譴責之夫言論不在朝廷則在草野臣等於此亦何敢泯默不言以負我聖明哉噫嘻痛矣此賊之爲前古所無之劇逆凡在橫目之列者孰不欲沬血致討而前後疏啓之發輒靳允兪之音因此而非常過中之擧非止一再又從以設禁而杜塞之使人莫或開口嗚呼天下之事孰有大於爲君父討亂賊而凡今之爲殿下臣子者大小媕婀恬然若無事之時如是而世道何以底定人心何以鎭服乎夫永僖之兇譎悖逆非一朝一夕之故也年前翼煥之疏其遣辭之絶悖設心之至毒誠是一大變怪則苟有一分人心固當引義斥絶之不暇而惟彼僖抑獨何心馳往江頭餽以酒饌慇懃敍別其平日綢繆謀議之跡昭不可掩則是與翼煥一而二二而一也至其幸逭王章不加顯戮已出天地好生之德拔擢之擧又在意外刑賞之倒置誠非細故而以渠道理言之惟當含恩感激倍加畏愼而乃敢眼無國家讎視名義目見逆孽之赴講視若無故儒生之如例入場渠雖兇悖亦是立殿下之庭者則豈不知此賊子之不當冒赴而由其腸肚相連氣味相關究厥用意吁亦惜且兇矣及其情跡之綻露也乃反强引不當引之嫌以爲先發制人之計投章徑出擧惜慌亂噫嘻痛矣人可欺也天可欺乎是可忍也孰不可忍也其心所在便一劇賊況其從前兇圖之脈絡今番扶護之情跡十目共睹十手共指國無典刑則已不然則如此窮兇絶悖之類其可一日容貸於覆載之間使隄防漸潰義理愈晦而三綱五常一任其廢壞無餘哉臣等憂憤驚痛不暇緩聲相率治疏竊冀聖上淵然深思夬揮乾斷竝令出付王府俾王章少伸亂賊知畏仍請收還前後禁令以光聖德此非但臣等之言也此實擧國共公之論而伏閤經日見阻於門禁終未登徹至使臣等沬血之義彷徨街路遏而莫伸不意聖世有此過中之擧也雖然臣等所扶者倫常也所討者亂逆也旣封章矣又伏閤矣而疏旣未徹則區區自處之道決不敢重入食堂徒費虀鹽只自引義退處惶恐慙恧而已云云臣以聖廟捲堂事體至重卽爲還入之意屢度開諭多般勸入而諸生等終不回聽無意還入何以爲之敢啓傳曰堂堂賢關擧措不當爲此無於例之事豈不萬萬寒心乎莫曰拘於禁令匿其名姓大抵太學封章體貌果何如則無名無姓者何以論列乎設禁雖出於不得已有禁令之致許多章甫見却於門將彷徨於闕外此亦自有太學以來所罕聞者諸生之自輕而自侮姑捨是其爲貽累於朝廷忝辱於聖廟又何如哉然則封章之諸生其罪豈但止於鳴鼓而俾不預於吾黨乎且況尹永僖事無論無心與有意捧講越栍豈至於賊乎嘗餞吳翼煥何關於本事而驅勒若是其劾酷乎今番信有明執之跡與之酬酢者有之受其錄名者有之欲論永僖宜與史官試官竝論乃敢不勝黨私之伎倆或取或捨或扶或抑看作筆削之筆法然者又何其無嚴無恥之甚也疏頭儒生爲先勿限年停擧而捲堂班首初欲一體處分矣更思太學疏之空往空來一款予聞之猶以爲悶然名以章甫豈敢晏然於食堂乎居齋乎此而處分非所以重賢關之意他儒生卽爲勸入仍設食堂可也仍傳于李晩秀曰設禁所以息鬧而急於呈徹之故不得不匿姓而諱名堂箚如此臺言如許太學疏又未免循襲禁令擔却一邊喧㒮任渠喧㒮惡在其設禁之喜乎此後更以厥事登聞者雖匿諱姓名一體嚴禁此意知悉事卽令政院謄頒三司亦令太學知悉
정조 15년
李晩秀以武一所試官意啓曰臣所今日平明開場擧子捧單數自天字至黃字半字合爲一百九十三人而先自木箭試取之意敢啓傳曰知道
정조 15년
李晩秀以武二所試官意啓曰臣所擧子自天字至黃字半字捧單元數一百六十三人今方開場先取木箭之意敢啓傳曰知道
정조 15년
尹履相以武一所試官意啓曰臣所今日木箭應射擧子自天字至玄字一百十六人內具三矢三十人二矢二十二人一矢十六人入格合爲六十八人而玄字未畢試日暮姑停之意敢啓傳曰知道
정조 15년
刑曹啓目宣惠廳書吏文瑞圭張雲翔延忠欽劉光澤等原情云云上項四吏等所當嚴刑取服是白乎矣旣有捧供以入之命上裁何如判付啓文端圭張雲翔等段觀於初招之供渠亦不敢專諱手脚半綻而許多前後射利虐民之罪及今番假托藉賣一款終不一一輸款萬萬狡惡卿等在司寇之職幺麽奸吏特敎査問如是漫漶捧供者國體所在殊涉未安瑞圭雲翔等除尋常箇箇各別嚴刑使之無敢隱諱爲旀均米移納條之以三兩七錢定價直在貢民猶是萬不得已之擧則忍於此數恣意偸食卽此一節可謂罔赦如許奸吏之罪惡現發者若不到底窮覈而痛懲都民何以資活乎再供如不得情用刑如不考察卿等難免重勘以此知悉至於均吏惠吏等當初捉來推問別無意義竝只放送爲旀昨筵以奸吏外不干之下吏切勿連累逮捕之意下敎丁寧仍令政院別以此意言送於兼堂上則一二奸吏之懲勵足矣何必以此漢彼漢廣加蔓延乎若此則各供出一貢價事輒推一吏則一廳之騷然是豈罪其罪之義乎況旀今此査治之擧出於爲民則吏亦民也此意卿等知悉査現是在文哥張哥兩吏外更勿推捉爲旀禁府所捧郞官之供荒雜莫甚無以領略是置原草供出給爲去乎兩郞中誰某爲何條之當該亦爲査問以聞爲良如敎又啓目向前文瑞圭張雲翔更招云云所供如此上裁何如判付啓文瑞圭張雲翔之於虐民射利等奸竇連腸接肚同惡相濟者旣積有年所其爲蟊賊於貢人可謂一而二然今番當該則文哥甚於張哥是如乎文瑞圭段遠地爲奴令配所道臣加刑一次發配張雲翔段亦於遠地定配以謝都下貢市人爲旀郞官段不待査問趙瑗爲最此則別下傳敎當有處分爲良如敎
정조 15년
禁府啓目向前趙瑗更招云云判付內辭緣意逐條發問目盤問則一直漫漶泛稱遲晩所當請刑是白乎矣有捧供以聞之命上裁何如判付啓雖百問十問荒雜當一如如是之際徒關紀綱是如乎曹囚是在奸吏處査問則司可具別此囚段嚴囚以待處分爲良如敎
정조 15년
左承旨李集斗疏曰伏以臣以昨日次對承宣無論擧條傳旨臣皆擧行則禁府所下傳旨固當着銜而適値入待未退之前自院中急於捧供已送該府竟致莫重公事無銜去來大是做錯昏謬之罪益無所逃玆陳短章徑出禁扃伏乞聖明亟令重勘以爲溺職者之戒焉臣無任屛營祈懇之至答曰省疏具悉傳旨之下義禁府者與下各司自別故有流音傳旨及下本府傳旨等兩層節法意果何如則此而曰不着銜後弊所關萬萬寒心承宣事豈成說乎爾雖後房時値入侍容有一分可恕爲先遞差右承旨李義弼則身在院中焉敢以他房推議乎罷職該府擧行亦爲無狀此路一開誠有開棘之慮當該首堂罷諸堂遞差都事拿問勘處
정조 15년
都承旨徐邁修坐左承旨李晩秀坐右承旨尹履相坐左副承旨趙鎭宅坐直右副承旨李翼晉坐同副承旨呂萬永坐直注書李海淸仕直一員未差假注書李垿仕事變假注書金達淳仕
정조 15년
呂萬永啓曰大司憲申應顯牌招啓辭未下執義成德雨掌令曺命業姜世綸持平曺喜有鄭弼祚俱在外監察茶時之意敢啓傳曰知道
정조 15년
傳于徐邁修曰都承旨推考
정조 15년
傳于呂萬永曰同副承旨推考
정조 15년
李東明在外代以李垿爲假注書
정조 15년
傳于趙鎭宅曰聖廟事體何等至重則勸入之命在於昨夜而尙無食堂設行之草記事體所在不容若是當該館堂從重推考雖令館堂替守泮宮豈可反汗前命乎以此意一體嚴飭館堂處
정조 15년
傳于呂萬永曰幺麽蔭郞差出豈可踰日乎惠堂疏雖賜批而兼堂以其有實官引嫌飭敎之下如是遲滯云儒生去就姑未出場館堂中兼管惠堂之任今姑許遞令兼堂郞爲擧行
정조 15년
以京畿監司徐鼎修狀啓蔚珍縣定配罪人李書九砥平縣過去形止事傳于呂萬永曰今聞李書九病勢勢難趲程云以砥平縣更定配所事卽爲回諭
정조 15년
以忠淸監司朴宗岳狀啓年分事目祗受事傳于呂萬永曰諸道則以同日祗受之故雖以一狀啓爲之本道則各日祗受祗受形止宜各啓聞政院之還下送豈成說當該承旨推考此意回諭
정조 15년
以慶尙監司鄭大容狀啓大紅杮子節序甚晩姑未成熟就其中擇封而莫重進獻不能盡誠惶恐待罪事傳于徐邁修曰勿待罪事回諭
정조 15년
李晩秀以禁衛營言啓曰本營分授昭義門南邊體城四間許頹圮處今九月初六日始役改築之意敢啓傳曰知道
정조 15년
李晩秀以武一所試官意啓曰臣所今日平明開場自玄字木箭仍爲試取之意敢啓傳曰知道
정조 15년
李晩秀以武二所試官意啓曰臣所今日自天字至玄字十四人木箭應射擧子一百十四人內三矢入格四十四人二矢入格二十三人一矢入格十四人合爲入格八十一人日暮姑停之意敢啓傳曰知道
정조 15년
義禁府啓目承政院假注書李毅遠事變假注書崔致祐前假注書洪樂安等原情云云傳旨內辭緣泛稱遲晩竝爲刑推得情何如判付啓竝只罷職放送爲良如敎
정조 15년
都承旨徐邁修疏曰伏以臣俄於前席猥陳一言而辭拙誠淺未蒙兪音筵退耿耿按住不得玆敢略陳餘懷惟聖明垂察焉夫士者國之元氣持論處義寧激無渝自昔然矣第今士氣之日益骫骳已爲識者之憂而亦惟在於聖上導迪之如何耳雖以昨日事言之太學治疏事體自異義在懲討關係尤重而見阻於一門將不得上撤抱疏徒還實是四百年所無之事則諸生之引義捲堂事理固然雖其疏中循襲之失誠如聖敎固宜開示匪怒之敎扶植方張之氣而遽下推折之批至有他儒勸入之命臣愚死罪不能無憾於天地之大且於今番諸臣竄配事又有所仰陳者彼兩司箚牘誠不免貽羞臺閣而究其心則直出於聲討是急登徹無路自歸於不誠之科耳然而其官則臺閣也其言則義理也以我聖上優待言官之德不惟不加包容乃反東竄西逐景色愁沮瞻聆憂惑實非聖世之美事至若捧納承宣之遠配亦涉過重伏乞更加三思竝卽反汗以光聖德焉臣忝在惟允言未仰格至承問備固已惶恧而俄筵所奏先收禁令之請自陷犯禁之罪重勘是俟不敢晏然在職敢復冒入文字徑出禁扃伏乞聖明亟治臣擅離之罪以肅朝綱以安私分臣無任屛營祈懇之至謹昧死以聞省疏具悉尊聖廟待多士之本意予亦豈或歇後而懸法自在於象魏雖知捲堂之由於抱疏徒還不得已任之爾疏云云言則是矣諸生之冒禁封章替行三司之事亦豈曰無罪乎其他附陳諸條爾何營護至此承宣實病知其果然已令近地移配矣此疏不可例批而無論言之當否近來疏章中頗有條理深軫惜卵之義不施處分爾其勿辭察職
정조 15년
醫官洪履福書啓領中樞府事徐命善病症連爲看審則脈度一向微弱胸膈之間頑痰升降呼吸喘促晝夜所飮粥糜數匙而飮輒直下目今所見益覺凜綴與主家相議昨日更用附子理中湯一貼去夜又用人蔘二錢重粟米飮一貼之意敢啓傳曰不離看病
정조 15년
吏曹判書金文淳疏曰伏以臣俄因泮中事猥陳短疏略控惠廳堂上千不近萬不似之實狀仰塵崇聽矣見阻門禁未得上徹方此縮伏惶悶之中又於惠廳事有萬萬危臲之情勢玆不得不冒昧號籲瀆擾之罪尤無所逃惠局郞廳差出從古何限而粵自設置以來必於首望書爲字者此非但堂上排擬自有商量高低故雖以大臣之尊信之不疑而已又其畢境之單望啓下有異於備三望受點而然也今於四郞廳差出之際都提調於一郞望書爲字於副擬百有餘年流來格例到臣身而擺却此莫非臣人微望輕之致更誰咎哉而旣遭此前所未有之事則以此情踪豈可曰以堂上抗顔於惠局之任哉至若擔負之太重材器之不合有不暇緩聲玆敢冒入文字仰暴衷懇伏乞聖明俯賜鑑諒亟削臣所帶惠廳堂上之職以存公格以靖私義不勝幸甚答曰省疏具悉惠郞事向筵有酬酢在卿豈有深引之端勿辭行公
정조 15년
辛亥九月初五日辰時上御誠正閣都承旨右承旨左副承旨入侍時都承旨徐邁修右承旨尹履相左副承旨趙鎭宅記事官李海淸記注官安經心金良倜以次進伏訖上曰旣有他儒勸入之命則何至今無食堂設行之草記耶邁修曰他儒亦是疏下似無入去之人矣上命書傳敎曰承旨房仍上曰太學擧措寧不寒心乎設禁蓋爲其息鬧雖有此不得已之擧太學封章體貌何如則名以聲討無名無姓豈有如許不誠之事乎太學疏之見却於門將空往空來於街路前所罕聞其貽累朝廷忝辱聖廟尤何如哉予於待多士之道豈或歇後而旣有懸法象魏則諸生之冒禁陳疏已難免犯禁之罪所懷之匿姓諱名亦焉逭不誠之失乎昨日處分之止於疏頭停擧亦出於重賢關之意也邁修曰聖敎誠萬萬至當矣太學疏之見阻於門將抱疏徒還實是前所未聞之事原疏旣未登徹則諸生之引義捲堂事理固然至若疏中之不書姓名亦出於急於登徹雖不免自歸於循襲之科而其所秉執則懲討義理也以我聖上禮待賢關之盛德豈容若是推折至有他儒勸入之命乎且以竄配諸臣言之以其設禁之故登徹無路爲此不得已之計終自歸於不誠之科而言其官則臺閣也顧其言則懲討也殿下不加包容乃有此竄逐之命豈意聖明之世有此過中之擧乎伏願更加三思還收禁令諸臣竄配之命竝卽反汗以光聖德是臣區區之望也上曰承旨所奏頗涉不緊矣仍命書傳敎曰都承旨推考又命書傳敎曰試所摘奸宣傳官來啓觀之試所不嚴莫甚弄奸猶屬餘事武二所上試官爲先從重推考參試官推考首差備官令攸司嚴治命退諸臣以次退出
정조 15년
都承旨徐邁修服制左承旨李晩秀坐右承旨李履相坐左副承旨趙鎭宅坐直右副承旨李翼晉坐直同副承旨未差注書李海淸仕直一員未差假注書李垿仕事變假注書金達淳仕
정조 15년
李翼晉啓曰大司憲申應顯牌招啓辭未下執義成德雨掌令曺命業姜世綸持平鄭弼祚曺喜有俱在外監察茶時之意敢啓傳曰知道
정조 15년
趙鎭宅啓曰新除授判義禁吳載純除拜後過三日不爲出肅依定式推考警責仍卽牌招何如傳曰允
정조 15년
傳于李晩秀曰戶房承旨入侍
정조 15년
傳于李翼晉曰因筵奏有筵敎無異於定奪之事則如是引義誠過矣況實堂之許遞兼爲泮任之相妨則不必以此爲證然又思之度支劇務以兼管事撕捱則其所相妨與泮任等豈可一許一否乎戶判兼帶惠廳之任今姑減下該廳時無堂上本廳事務大臣自可主管且況貢價上下等事右議政之替行卽該廳規式郞官差代尤有別焉都提調卽爲擧行事言于該廳都提擧
정조 15년
兵曹口傳政事知事單具允鈺副司直李師濂單付
정조 15년
李晩秀啓曰卽者義禁府都事來言堤川縣定配罪人徐有聞今已就囚所當依下敎與沈象奎尹永僖對質取招而判義禁吳載純未肅拜次堂例不得擧行云判義禁吳載純卽爲牌招以爲開坐之地何如傳曰先開坐後謝恩
정조 15년
傳于尹履相曰該房承旨推考
정조 15년
李翼晉啓曰時囚罪人徐有聞沈象奎尹永僖等有捧口招開坐之命而判義禁吳載純謂有情勢屢度催促終不擧行事體所在萬萬未安從重推考申飭開坐何如傳曰所謂情勢果何情勢屢次飭敎之下焉敢若此乎此啓辭勿施當處分其委折爲先問啓因開坐豈可夜深酬應乎本職遞差前判堂具允鈺敍用仍任先開坐後謝恩知義禁具㢞許遞前望單子入之待下批一體牌招先卽進去
정조 15년
同義禁前望單子入之趙心泰落點
정조 15년
吏曹口傳政事判義禁具允鈺仍任事承傳
정조 15년
李翼晉啓曰臣與同副承旨呂萬永伴直矣纔已遞差出去伴直無人左副承旨趙鎭宅所當牌招而拘於廳規不得請牌何以爲之敢稟傳曰牌招
정조 15년
醫官洪履福書啓領中樞府事徐命善病症看審則脈度日益沈微膈痰轉甚呼吸難通一日所飮水穀不過數匙而呑卽直下胃氣漸脫至於曾用湯藥非但罔效亦不得順化故與主家相議附子理中湯自昨日停止只以人蔘二錢重粟米飮二貼朝夕煎試之意敢啓傳曰不離着意看病
정조 15년
李翼晉以成均館同知館事意啓曰臣伏承他儒生勸入之命捲堂生進外他儒生連爲申飭使之入來而終無一人入來者聖廟捲堂今至三日事之罔措已無可言而飭敎之下實無勸入之望莫非臣不善擧行之致誠不勝惶恐俟譴之意敢啓傳曰本事豈儒疏之事乎設令試官有心越講臺諫猶不可齊發者玉堂已過矣況館學乎諸生之自輕如此故太學疏之體貌亦隨而不尊再昨處分出於深長之意在諸生道理但當仰體俯怍而已焉敢不麾而去招亦不來乎若以疏頭之停擧爲自引則諸生事可謂太迃矣京鄕之未及入於疏錄者不啻幾千百則屢次下敎之後連日以空堂要作解停之欛柄寧有如許道理當該同成均加施越俸一等之典斯速勸入而觀光則不避食堂則却走者尤豈不寒心之甚乎兩所入場儒生不過數十人先自此儒生食堂事分付疏頭只一人停擧初意在於闊略諸生之擧措愈往愈悖容氣裁抑然後元氣可以培養疏頭外疏色寫疏製疏諸生一體停擧可也
정조 15년
趙鎭宅以成均館同知館事意啓曰臣依聖敎連爲申飭他儒生勸入後仍設食堂臣則退去之意敢啓傳曰知道
정조 15년
李晩秀以備邊司言啓曰忠淸監司朴宗岳狀啓有草記稟處之命矣取見其狀本則備陳綿荒之狀仍請淸州等二十三邑砲保價布則錢木參半各樣軍布則純錢代捧洪州等三十一邑則砲保價布及各樣軍布一倂純錢代納事請令廟堂稟旨分付矣今年綿農之失稔雖無道啓自可遙度而今此狀辭以巡路目擊如是爲說在聖朝若保之政安可不許施而但砲保係是軍需連年代捧儲蓄枵然之餘今又使之或參半或純錢以納則來頭事勢亦多可念就其中必裁量分數務得其中然後小民可以蒙惠軍門可以成樣淸州等二十三邑砲保價布則以本色上納各衙門各樣軍布限折半以錢代納洪州等三十一邑砲保價布折半以錢代納其外各衙門各樣軍布倂許純錢以納而但參半之際吏奸輒生其所施惠間多有有名無實之歎此尤道臣守宰盡心察飭不容少弛之事以此倂爲分付何如傳曰允
정조 15년
李晩秀以兵曹言啓依下敎分軍部將李潤基決棍五度而武二所弄奸衛將所書員一名軍士二名各決棍十五度之意敢啓傳曰知道
정조 15년
李晩秀以武一所試官意啓曰臣所今日木箭擧子七十七人畢試內入格具三矢八人二矢十六人一矢十人昨日入格六十八人合爲一百二人而仍自天字鐵箭試取之意敢啓傳曰知道
정조 15년
李晩秀以武一所試官意啓曰今日當以黃字半字鐵箭開場而雨勢如此姑俟開霽試取計料之意敢啓傳曰知道
정조 15년
李晩秀以武一所試官意啓曰臣所今日鐵箭應射擧子自天字至玄字八十六人內具三矢七十人二矢七人一矢三人入格合爲八十人而日暮姑停之意敢啓傳曰知道
정조 15년
李晩秀以武二所試官意啓曰臣所今日雨霽後開場自天字片箭二貫革加設合四貫革試取之意敢啓傳曰知道
정조 15년
李晩秀以武二所試官意啓曰臣所今日自玄字至黃字十三人木箭應射擧子四十九人內三矢入格十五人二矢入格十一人一矢入格十人昨日入格八十一人合爲入格一百十七人木箭今已畢試鐵箭鱗次試取之意敢啓傳曰知道
정조 15년
李晩秀以武二所試官意啓曰臣所鐵箭應射擧子一百十七人內三矢入格九十一人二矢入格十四人一矢入格二人合爲入格一百七人鐵箭纔已畢試日暮姑停之意敢啓傳曰知道
정조 15년
李翼晉以刑曹言啓曰武二所所捉擧子李熺依下敎捉來査問則以爲渠是洪州人而木箭試取時與量箭軍士等符同十二步果以四十五步瞞告試所情節遲晩而謹按法典則大典通編武科條有曰科場用奸者邊遠充軍依此律李熺咸鏡道端川府邊遠充軍卽爲押送之意敢啓傳曰此後自試所弄奸移送者照律後草記事定式施行至於此武士聞是武弁守令之弟而所爲若此尤爲痛駭令訓將除尋常各別嚴棍於慕華館後充軍可也
정조 15년
李翼晉以刑曹言啓曰試所不嚴莫甚弄奸猶屬餘事武二所上試官從重推考參試官推考首差備令攸司嚴治事命下矣首差備李枝英係是出身移義禁府處之何如傳曰當該訓鍊院堂上論罪載在節目則近來兵曹之不爲擧論極爲未安令兵曹此後依節目遵行事嚴飭首差備亦爲出付訓將嚴治而一所執頉擧子及首差備一體付之訓將擧行可也
정조 15년
李翼晉以刑曹言啓曰卽接文科東堂初試二所移文則仁同幼學李行舟義興幼學洪日浩等以借述換呈捉送故査問委折則李行舟洪日浩等招以爲渠等俱以講生相居鄰邑同接入場各自製書試具撤裹之際兩人試券混雜一處而及其呈券未暇區別日浩誤納行舟之試券先爲出來自禁亂所問其姓名故對以洪日浩矣行舟出來時禁亂所又問姓名而渠之試券則旣知日浩之誤納故果以呈納洪日浩試券爲對則禁亂所謂以換呈至於此境云而其所納供極涉窘遁巧爲粧撰之說欲掩換借之跡者究其情狀誠極痛駭謹按大典通編諸科條有曰大小科場借述代述者幼學以下限己身降定水軍李行舟洪日浩等竝依此律限己身降定水軍而移文兵曹定配所以來後卽爲押迭何如傳曰更爲究覈期於得情可也
정조 15년
趙鎭宅啓曰訓鍊大將趙心泰以武一二所用奸擧子等嚴棍次慕華館出去矣所佩命召兼帶右邊捕盜大將命召及大將牌傳令牌何以爲之敢稟傳曰仍佩往來
정조 15년
李翼晉以刑曹言啓曰因曹草供文瑞圭遠地爲奴令配所道臣加刑一次發配張雲翔亦於遠地定配事判下矣依判下文瑞圭慶尙道固城郡遠地爲奴張雲翔全羅道長府遠地定配竝卽押送而文瑞圭則加刑一次後發配事分付配所道臣之意敢啓傳曰知道
정조 15년
趙鎭宅以義禁府言啓曰時囚罪人沈象奎依下敎保放之意敢啓傳曰知道
정조 15년
戶曹判書趙鼎鎭疏曰伏以惠郞差出有非兼堂之所可冒當者成命之下推諉不得黽勉奉承而有違常規自顧多恧及其四望分排也大臣之以副末擬書爲字者二望矣於其見擬之中擇其可否而爲之者大臣亦或有舊例之可據者第前惠堂之引義陳疏蓋緣副擬之畫送而儘出於重廉防之義則今臣慙悚之情與前堂無所異同飭敎連下擧行無路迫隘之極不知所措稽慢之罪無以自逃且臣於昨日排望之際未及照檢乃以遭故之人矇然副擬至受爲字昏謬做錯尤增愧訟玆敢冒陳衷懇仰瀆崇嚴伏乞聖慈俯垂諒察特降威罰以爲人臣方命者之戒焉臣無任屛營祈懇之至謹昧死以聞答曰省疏具悉卿其勿辭行公
정조 15년
辛亥九月初六日辰時上御重熙堂戶房承旨入侍時右副承旨李翼晉記事官李海淸記注官安經心金良倜以次進伏訖上命書傳敎曰捲堂亦有體段勸入亦有體段朝廷凡事以體段爲重其出也必草記其入也亦必草記此不易之舊例也再昨捲堂之後旣有他儒勸入之則今至三日無一言皁白似此事體似此規式前所未聞重爲賢關之恥當該堂上從重推考朝食堂前使之斯速勸入雖除拜疏之儒此外豈無林林之章甫乎此專由於泮堂不能誠心招來故爲遲滯之致揆以國體萬萬未安朝食堂若不如例設行則諉堂當重勘以此嚴飭該房承旨亦難免重勘亦令以此知悉命退諸臣以次退出
정조 15년
都承旨徐邁修服制左承旨徐龍輔坐右承旨尹履相坐直左副承旨未差右副承旨趙鎭宅坐同副承旨李翼晉坐直注書李海淸仕直一員未差假注書李垿仕事變假注書金達淳仕
정조 15년
徐龍輔啓曰大司憲申應顯牌招啓辭未下執義成德雨掌令曺命業姜世綸持平鄭弼祚曺喜有俱在外監察茶時之意敢啓傳曰知道
정조 15년
尹履相啓曰來十一日輪對日次矣何以爲之敢稟傳曰爲之
정조 15년
徐龍輔啓曰御營廳將官來言今日本廳軍兵日次私習云矣敢啓傳曰知道
정조 15년
傳于趙鎭宅曰京畿監司留待
정조 15년
傳于趙鎭宅曰右副承旨入待
정조 15년
傳于趙鎭宅曰京畿監司入待
정조 15년
承旨前望單子入之徐龍輔李敬五落點
정조 15년
傳于徐龍輔曰去七月朔水原武士柳葉箭入格閑良朴師級元仁圭以上邊三中直赴會試去八月朔水原武士帿箭貫革入格閑良趙巖安萬亨以上貫一中邊三中具允昇邊四中以上直赴殿試金希大貫二中邊一中直赴會試
정조 15년
玉堂前望單子入之副校理尹永僖落點
정조 15년
以副校理尹永僖牌不進罷職傳旨傳于徐邁修曰前望點下非謂別般奬勞意在於人其人旣欲人其人則宜施終始之恩造衆論之彈墨未乾則雖十招豈可一伸前出膺乎副校理尹永僖鎭安縣監除授除朝辭敦義門留門今日內越江後令畿營狀聞事分付時縣監遞付京職
정조 15년
吏曹鎭安縣監單尹永僖除授事承傳
정조 15년
玉堂前望單子入之應敎李義鳳副應敎金方行校理吳泰賢尹序東副校理李晴修撰沈能翼李貞運副修撰申獻朝金翰東落點
정조 15년
徐龍輔啓曰玉堂上下番俱空已至多日事甚未安新除授玉堂竝卽牌招以爲推移入直之地何如傳曰允
정조 15년
以文二所應辦貢人弊瘼摘奸宣傳官書啓傳于徐邁修曰飭敎之下齋敢冒犯有此科外討索貢人之擧乎當該禁亂官不可以推給容恕拿處該羅卒令刑判各別嚴刑照法嚴治事分付
정조 15년
傳于徐邁修曰當該承旨遞差
정조 15년
傳于尹履相曰坐直承旨入侍
정조 15년
醫官洪履福書啓領中樞府事徐命善夜來病症看審則脈度日益沈微若存若無肢體有時厥冷所飮水穀呑卽直下精神昏瞀全無省覺故人蔘二錢重粟米飮二貼朝夕煎用而主家以爲王人之久留私次實不勝惶悶召還之恩千萬顒祝云此意詮次啓達傳曰加送藥物着意不離看病
정조 15년
徐龍輔以武一所試官意啓曰臣所今日鐵箭應射擧子十六人內入格具三矢七人一矢二人昨日入格八十人合爲八十九人而仍自天字片箭試取之意敢啓傳曰知道
정조 15년
徐龍輔以武一所試官意啓曰臣所今日片箭應射擧子自天字至黃字半字八十九人內貫一中一人邊一中六人入格合爲七人而仍自天字騎芻試取之意敢啓傳曰知道
정조 15년
徐龍輔以武一所試官意啓曰臣所今日騎芻應射擧子自天字至黃字半字八十九人內邊二中一人邊一中八人入格合爲九人而仍自天字鳥銃試放之意敢啓傳曰知道
정조 15년
徐龍輔以武一所試官意啓曰臣所今日鳥銃應放擧子自玄字至黃字半字二十三人內入格邊二中一人邊一中三人昨日入格十六人合爲二十人而騎槍則無一人應試之人矣各技皆已畢試今方計劃修正出榜詣闕之意敢啓傳曰知道
정조 15년
徐龍輔以武二所試官意啓曰臣所鳥銃應放擧子五十人內邊二中一人貫一中二人邊一中九人合爲入格十二人鳥銃今已畢放仍自天字騎槍鱗次試取之意敢啓傳曰知道
정조 15년
徐龍輔以武二所試官意啓曰臣所片箭應射擧子一百七人內貫一中一人邊一中七人合爲入格八人片箭今已畢試仍自天字騎芻鱗次試取之意敢啓傳曰知道
정조 15년
徐龍輔以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 15년
尹履相以訓鍊都監言啓曰謹依刑曹草記批旨臣昨日開坐于慕華館後武二所科場弄奸擧子李熺嚴棍二十度充軍次還送刑曹首差備李枝英亦爲嚴棍二十度懲勵一所執捉擧子柳和中首差備黃致範等一體捉來而罪名之現發旣與李熺有異無以明其罪而擧行故科場弄奸一一嚴覈於擧子及首差備處則和中所供以爲渠之所犯渠亦不知而以黃字擧子呼名入場之後爲應射受弓於親和中先射人李東鉉處之際爲捕卒驅逐從出門所出來槪呼名擧子由入門所入去應射擧子從出門所出來自是場中法例而再昨夕持大弓從出門所出來之後昨日朝又逢打點而從入門所入去故以此或受疑於人致此所遭而至於科場作奸毫無所犯千萬瞹眛云渠之發明不足取信竝與首差備多般鉤誥屢度棍訊則和中末乃以李東鉉代射爲言故東鉉亦爲捉致頭面對質則非但東鉉之極口稱冤東鉉木箭鐵箭兩次應射時同帶擧子尹尙慶與東鉉伴射丁寧之意立證於招問之時以此推之和中之不爲東鉉代射別無可疑其所誣告亦爲明白渠之自己犯科難保其必無而不但盤詰之時一辭牢諱且木箭則僅越二矢三矢步數不遠鐵箭初不應射亦不可以弄奸論故姑不得勘斷至於首差備一體嚴棍而和中弄奸曲折全然不知終始抵賴矣和中旣已被捉則不敢擅便與首差備黃致範竝爲拘留捧供以入而應問各人等散在各處招致査問之問自爾遲滯不勝惶恐之意敢啓傳曰知道然則柳和中黃致範分揀而卿之論理草記極爲嘉尙矣若此則李熺所犯十分無疑乎卿其更加査探如有疑端具由草記可也
정조 15년
趙鎭宅以刑曹言啓曰因李行舟洪日浩等降定水軍草記批旨內更爲究覈期於得情可也事命下矣依傳敎臣等卽爲開坐李行舟洪日浩等處嚴加盤問李行舟招以爲事已至此何敢一向隱諱乎再昨入場與日浩同坐一處以疑問觀光而渠先圓篇將欲呈券之除見日浩之尙抱空券同接之誼有難恝視果使日浩替納渠之試券仍爲製呈日浩之試券代述之罪遲晩云洪日浩招以爲講則粗習句讀而製則全昧向方伊日入場竟夕構思未能成篇日已昏黑心甚悶迫而見行舟之已爲圓篇懇乞相救渠則替納行舟之試券行舟則製呈渠之試券借述之罪遲晩云李行舟等稱以士子初旣冒禁而借代中則飭詐而隱諱今於更覈之下始乃吐實而遲晩者究其情狀萬萬痛惡此等無嚴之類不可循例勘斷竝施嚴刑後依前草記降定水軍何如傳曰允明經生與製述生有異亦與閑雜人率入之謬習稍間除刑推充軍可也
정조 15년
徐龍輔以義禁府言啓曰徐有聞旣已拿囚沈象奎尹永僖卽爲還囚捧供之意敢啓傳曰知道
정조 15년
李翼晉以義禁府言啓曰尹永僖沈象奎徐有聞等口招草供判付內兩次對質互相舌鬪雖無別白立判之跡大體則綽可區別若論三囚之事件尹永僖之被誣卽用意越講一事而諸試官中渠獨先捧講後考單則此不但爲渠昭脫之左契考單見名之後旋卽問策於沈象奎者尤足以優有辭矣今則爰辭謄在王府玉石自可分別沈象奎徐有聞之罪前此判付旣詳言而今見渠供有聞之書札事在於考單發言之後則聲罪永僖未必十分歸之敲撼而向後事端由渠未承批辭疏之越格謄頒渠之要免緩討之謗干囑承宣釀出葛藤之罪焉敢逭也象奎更招依舊是漫漶而永僖之向象奎說道固分明則永僖之言豈可謂之無是乎永僖段渠雖白脫於本事書札事受侮比諸捧講事被誣輕重果如何則伊時徑出疏不爲竝擧而預遏自取納履之嫌不可全然無飭以此罪勘律公罪擧行有聞段對諸試官所言之事不問於永僖者年少者處事何乃不直乃爾旣不問之則又焉敢攙入於辭疏句語乎究其有心無心永僖果有心乎渠果然心乎於是乎公私罪不難決亦爲從重勘律以私罪擧行象奎段脫與不脫不分明要之永僖無礙行世則渠亦當無礙行世而已況同是被謫而有聞則二日餘赴謫二日餘就囚而渠則翺翔於永平金化之間去遲來滯惟渠所欲究厥情狀節節痛惡事當還發配而渠有曾祖母祖母之篤老雖赴配法典所拘自可旋宥誠非核實之政定配依法典收贖永削於仕籍之案俾不與閣銜抄啓之列有聞旣如是勘決則洪樂游不可獨置之竄謫亦以告身盡行追奪私罪勘處事命下矣沈象奎定配依法典收贖黃海道康翎縣定配罪人洪樂游杖一百收贖告身盡行追奪而定配卽爲放送事分付該道道臣尹永僖徐有聞等取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣尹永僖杖一百以公罪收贖徐有聞杖一百收贖告身盡行追奪放送何如傳曰允如有功議各減一等徐有聞沈象奎洪樂游功議勿論可也
정조 15년
禁府啓目尹永僖沈象奎徐有聞對質云云以判付內辭意發問目嚴加盤覈使之逐條對質則尹永僖段當初越講旣出渠手而致今面質之時一辭粧撰萬萬痛駭沈象奎之講席酬酢徐有聞之捧單與否漫漶納招終不直陳所當請刑是白乎矣旣有捧口供以入之命上裁何如判付啓對質之肯綮在於酬酢與受單之是實是虛而已日時之差早差晩受傳之或面或替初不關於憑覈之本事是隱則沈象奎酬酢事段永僖則曰以二更三更分象奎則曰以夜漏將撤時互相爭辨終不歸一者象奎所爲可謂欲巧反拙二三更之於撤漏時無異於五十步笑百步則渠何㰣㰣於日時早晩而酬酢說話不能別白辨正乎永僖之言渠果聽之則是爲渠與永僖同去就之關捩渠何敢問東答西乎是旀徐有聞受單事段永僖則曰以是時送單於有聞有聞則曰以修正榜目時始見於堆積中是如各主渠說尙無一屈卽傳與未卽見竝姑勿論有聞之見單如在於翌夕永僖徑出之前則其爲罪固一般是如乎兩囚所供緊處無不漫漶衍語極意唼唼都是題外沒模稜之說卿等名以獄官豈敢以似此不成說之供肆然捧入乎爲先從重推考更良反覆嚴問期於究竟又不一一直招卽與永僖對質爲有矣卿等亦又出意見發問待出場仍爲議處以聞爲良如敎又啓目向前尹永僖沈象奎徐有聞等對質云云以判付內辭意發問目屢度盤詰則其所納供各主前見全事發明究竟無期是白乎矣大體論之則沈象奎段旣聞申㠎冒赴之說不卽索問而致討者究厥罪狀極爲可駭徐有聞段設如渠供晩時覽得是白良置旣知之後亦不能卽地聲討亦難免緩忽之罪竝只照律重勘爲白乎旀至於尹永僖段旣知逆孽之冒赴而至有捧講越栍之擧者關係至重有難輕議更加嚴覈斷不可已而旣有草供以入之命上裁何如判付啓兩次對質互相舌鬪雖無別白立判之跡大體則綽可區別是置若論三囚之事件尹永僖之被誣卽用意越講一事而諸試官中渠獨先捧講後考單則此不但爲渠昭脫之左弊考單見名之後旋卽問策於沈象奎者尤足以優有辭矣今則爰辭謄在王府玉石自可分辨是旀沈象奎徐有聞之罪前此判付旣詳言而見今渠供有聞之書札事在於考單發言之後則聲罪永僖未必十分歸之敲憾而向後事端由渠未承批辭疏之越格謄頒是隱則渠之要免緩討之謗干囑承宣釀出葛藤之罪焉敢逭也是旀象奎更招依舊是漫漶而永僖之向象奎說道固分明則永僖之言豈可謂之無是乎永僖段渠雖白脫於本事書札事受侮比諸捧講事被誣輕重果何如則伊時經出疏不爲竝擧而預遏自取納履之嫌不可全然無飭以此罪勘律爲有矣以公罪擧行爲旀有聞段對諸試官所言之事不問於永僖者年少者處事何乃不直乃爾旣不聞之則又焉敢攙入於辭疏句語乎究其有心無心永僖果有心乎渠果無心乎於是乎公私罪不難決亦爲從重勘律以私罪擧行爲旀象奎段脫與不脫不分明要之永僖無礙行世則渠亦當無礙行世而已況同是被謫而有聞則二日餘赴謫二日餘就囚而渠則翺翔於永平金化之間去遲來滯惟渠所欲究厥情狀節節痛惡事當還發配而渠有曾祖母祖母之篤老雖赴配法典所拘自可旋宥殊非核實之政定配依法典收贖永削於仕籍之案俾不與閣銜抄啓之列爲旀有聞旣如是勘決則洪樂游不可獨置之竄謫亦以告身盡行追奪私罪勘處爲良如敎
정조 15년
辛亥九月初七日辰時上御重熙堂左承旨入侍時左承旨李晩秀記事官李海淸記注官安經心金良倜以次進伏訖上命書傳敎曰左承旨許遞前望單子入之待下批牌招察任又命書傳敎曰諸道停糴代捧給災等事已有措辭判下於年分事目者當一委之道伯而向因水浸處摘奸知其被災實狀之挽近所無其後別遣史官慰諭陽川民人等俾各恃以奠居今則秋序向闌滌場在卽其所蠲恤此其時也然而稍待者道伯行部之反面也今因還朝詳問民情與前聞不爽趁今別有處分可免於催科之困督陽川被災尤甚面里民人之最尤甚之次之類新還餉身布分等蕩減停退自當依前下朝令擧行而雖於不入停減秩者必難如例懲納此類則還與布三分二停退城餉捧留事分付陽川則便一滄桑雖用拔例之典如富平金浦衿川高陽等沿江邑面里之被災尤甚處與陽川雖有多寡之別災處民情則其所遑急道伯言果一般云拯濟之政豈可一爲一否右四邑勿拘面里分等之恒例一面一里之中另抄精査依陽川例爲之停減數爻亦不必拘於三分二雖折半以下令道伯從便折衷排比俾無一民向隅之歎事今廟堂行會命退諸臣以次退出
정조 15년
辛亥九月初七日申時上御重熙堂坐直承旨入侍時右副承旨李翼晉記事官李海淸記注官安經心金良倜以次進伏訖上曰在外及未肅拜玉堂許遞前望單子入之出榻敎命書傳敎曰渠幺麽新進爭鬨之事何必屢煩辭敎而朝廷擧措先觀事面三司齊起館學又出尹永僖於是乎在䵝䵢難明之科一夬不獲猶有推納之戒況措才奬拔之永僖乎昭脫之事端悉言於對質之諸供判付已有勘處今若任渠閑遊不卽收錄是豈近日屢勤酬應之本意乎副校理尹永僖卽爲牌招察任俾廷臣知人無橫罹之冤世無誤枳之類命退諸臣以次退出
정조 15년
都承旨未差左承旨未差右承旨尹履相坐直左副承旨未差右副承旨趙鎭宅坐直同副承旨未差注書李海淸仕一員未差假注書李垿仕直事變假注書金達淳仕
정조 15년
藥房都提調蔡濟恭提調李𡊠副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
趙鎭宅啓曰訓鍊大將趙心泰以本營習陣明日出去矣兼帶右邊捕盜大將命召及大將牌傳令俾何以爲之敢稟傳曰仍佩往來
정조 15년
傳于趙鎭宅曰一自陳疏承批之後至今不爲仕進今日藥院日次問候旣書其名本院則又不仕進都承旨徐邁修遞差
정조 15년
傳于趙鎭宅曰今日承旨之無端不爲仕進者意謂只有都承旨一人取見仕記左承旨亦然亦爲遞差昨日尹永僖留門出送時定送院隷則尙無皁白當該坐直承旨李翼晉亦爲遞差
정조 15년
以修撰沈能翼牌不進罷職傳旨傳于趙鎭宅曰只推
정조 15년
趙鎭宅啓曰玉堂上下番俱空已至多日事甚未安修撰沈能翼旣有只推之命更卽牌招入直何如傳曰允
정조 15년
以修撰沈能翼牌不進罷職傳旨傳于趙鎭宅曰只推更爲牌招
정조 15년
趙鎭宅啓曰新除授校理吳泰賢尹序東修撰李貞運方在罷散中何以爲之敢稟傳曰勿施
정조 15년
趙鎭宅啓曰新除授應敎李義鳳以京試官時在忠淸左道試所副應敎金方行時在平安都事任所副校理李晴時在京畿坡州地副修撰申獻朝時在全羅都事任所金翰東時在咸鏡都事任所經筵入番事緊竝乘馹上來事下諭何如傳曰允
정조 15년
吏曹口傳政事掌樂主簿單李涑
정조 15년
兵曹口傳政事以徐龍輔爲副司直
정조 15년
吏曹口傳政事以朴瑞源爲宗簿正承文判校李尙運司藝許鞏相換戶曹正郞池德斌監察李顯秀相換工曹正郞姜世揆禮曹佐郞金潭相換
정조 15년
吏曹口傳政事兼春秋李顯秀金潭
정조 15년
以李鎭熙囚單子傳于尹履相曰付過放送
정조 15년
醫官洪履福書啓領中樞府事徐命善病症連爲看審則脈度之沈微精神之昏瞀與昨一樣而膈間痰響水穀直下則比昨更甚人蔘二錢重粟米飮連用二貼而主家以爲珍劑之屢次頒錫御醫之久留私室恩出格外冞切感悚召還之命日夜顒祝云此意詮次啓達傳曰着意不離看病
정조 15년
尹履相以武一所試官言啓曰臣所今日平明開場自玄字鳥銃仍爲試放之意敢啓傳曰知道
정조 15년
尹履相以武一所試官言啓曰臣所今日鳥銃應放擧子自天字至玄字六十六人內貫一中邊一中一人邊二中二人貫一中二人邊一中十一人入格合爲十六人而玄字未畢試日暮姑停之意敢啓傳曰知道
정조 15년
尹履相以武二所試官言啓曰臣所今日平明開場自天字鳥銃試放之意敢啓傳曰知道
정조 15년
尹履相以武二所試官言啓曰臣所騎槍應試擧子五十人內無一人入格矣各技皆已畢試仍爲計劃修正榜目之意敢啓傳曰知道
정조 15년
尹履相以刑曹言啓曰因文二所摘奸宣傳官書啓傳曰飭敎之下焉敢冒犯有此科外討索貢人之擧乎當該禁亂官不可以推給容恕拿處該羅卒令刑判各別嚴刑照法嚴治事命下矣當該羅將秦春起梁益大金大興等各別嚴刑一次後取考律文則大典通編支供條有曰凡有責納於所管各司濫徵作弊者勿論贓多少殘驛徒三年依此律秦春起忠淸道連山縣平川驛梁益大黃海道松禾縣維安驛金大興江原道旌善郡餘良驛竝徒三年定配卽爲押送其中羅將李聖甲家在城外未及同時擧行待城門開捉來亦爲嚴刑一次後依右律忠淸道黃澗縣新興驛徒三年定配一體押送之意敢啓傳曰知道渠輩分配各邑徒有討食之弊畿內殘驛永屬驛奴事分付畿伯可也
정조 15년
全羅監司鄭民始狀啓被災田民停糴一款詳査抄出擧行計料事判付內啓下備邊司爲旀昨於畿伯還朝登筵也以田災量給還布停減之眩於擧行有所奏乙仍于意或他道亦然觀此狀辭剖柝分明自此湖南一道庶可以弛心是如乎湖西嶺南介在於本道傍近須令往復停當無或有此然彼不然之歎爲民一念不敢晷刻少解深夜呼燭更勤飭諭是如乎嶺湖兩道之若或未盡領會有參差不均齊之弊則完伯難免獨善之責卽自本司嚴飭行會爲良如敎
정조 15년
全羅監司鄭民始狀啓年分事目判付祗受事判付內啓下備邊司爲旀觀此狀辭可謂先獲大抵水浸諸邑旣遍一道則今云餘邑數少竝督亦難者道伯之說誠得宜是置湖南舊還一倂停退事分付爲旀水浸之被損嶺甚於湖湖旣施矣嶺當一視嶺南舊還段置亦倂勿懲爲有矣王畿民産其所顧見豈後於他道畿邑舊還餉亦爲停退事兩道道臣處卽爲行會爲旀外此諸道舊還之應在停退邑外可倂停退處道名量宜區別待明朝稟處事言于左相爲良如敎
정조 15년
全羅監司鄭民始狀啓道內綿農被災孔酷各司各營納軍保布限明秋純錢代捧令廟堂稟旨分付事判付內啓下備邊司爲旀湖西代捧之請則付之廟堂酌量稟處而本道段道伯是出入掌賦之地者經費關係必當熟料而其請如許民勢可知旣知其民勢不許所請是豈日前判付中一委而勿疑之意乎依狀請一倂施行此乃欲使南民無絮而忘其寒也常賦猶如是許代則下於此之綿納無論京外萬一依舊懲督其可曰國有紀綱乎是旀又或富豪都執營邑遏路使都下綿貴如金如前次嶺南之爲則唯此急於益下卽許代錢兩便於遐邇小民之苦心亦豈不太相反乎此意竝以分付道臣處爲良如敎
정조 15년
平安監司洪良浩狀啓義州等邑非時雨雹龜城等邑差早霜信楚山府雨雪尤有傷稼之歎民事可悶事啓下戶曹爲旀滌場前農形這卽陳聞俾無始勤終怠之歎事嚴飭分付爲良如敎
정조 15년
義州府尹李東郁狀啓鳳城甲軍將卒自彼邊陸路發向水上今月望前巡檢大國人出來事啓下備邊司爲旀彼人則水漲之時或有偸斫之奸弊沿江上下前後巡檢若是其勤勵而我國則邊禁解弛新反以我國四郡拱抱之木徒爲偸斫之資而莫之禁焉揆以國綱寧不寒心以我國禁弛之故彼人朁行我國邊倅之事如許邊倅將焉用哉自本司各別嚴飭道帥臣處俾有實效爲良如敎
정조 15년
尹履相以義禁府言啓曰尹永僖杖一百以公罪收贖沈象奎定配依法典收贖徐有聞洪樂游各杖一百收贖告身盡行追奪照律草記批旨內如有功議各減一等徐有聞沈象奎洪樂游功議勿論可也事命下矣尹永僖六代祖鏶振武原從功臣云功減一等杖九十以公罪收贖之義敢啓傳曰知道
정조 15년
辛亥九月初八日辰時上御重熙堂同副承旨入侍時同副承旨李翼晉記事官李海淸記注官安經心金良倜以次進伏上命讀公事書判付訖翼晉曰翰林上下番俱空只有兼春秋二員今方替直預備兼春秋一員亦當如例待令而工曹正郞姜世揆承文判校李尙運俱在外無以備員合有變通之道故敢此仰達矣上曰事勢旣如此則與未付諸司郞卽令該曹口傳相換宗簿正亦是例付之窠一體口傳差出以爲推移備員之地可也出擧條命退諸臣以次退出
정조 15년
行都承旨李祖源試所進左承旨李敏采坐直右承旨尹弘烈解由啓辭未下左副承旨沈煥之坐直右副承旨鄭益祚牌不進同副承旨未差注書李海淸仕一員未差假注書李垿仕直事變假注書金達淳仕
정조 15년
李敏采以禁衛營將官言啓曰今日本營軍兵日次私習云矣敢啓傳曰知道
정조 15년
李敏采以御營廳將官言啓曰今日本廳軍兵日次私習云矣敢啓傳曰知道
정조 15년
傳于沈煥之曰江華留守留待
정조 15년
傳于沈煥之曰江華留守入侍
정조 15년
備忘記江華留守柳戇下直長弓一張長箭一部賜給
정조 15년
李敏采啓曰掌令曺命業自鄕上來一體牌招何如傳曰允
정조 15년
李敏采啓曰大司憲申應顯執義成德雨牌招啓辭未下掌令曺命業牌不進掌令姜世綸持平鄭弼祚曺喜有俱在外監察茶時之意敢啓傳曰知道
정조 15년
以掌令曺命業牌不進罷職傳旨傳于李敏采曰只推
정조 15년
以前判義禁吳載純問啓傳于李敏采曰爲先從重推考此問啓勿施
정조 15년
傳于沈煥之曰弘文提學牌招
정조 15년
沈煥之啓曰弘文提學吳載純牌不進推考傳旨今方捧入而九日製命下之後如是違牌事甚未安更卽牌招何如傳曰允
정조 15년
沈煥之啓曰弘文提學旣已承牌藝文提學未差之代政官牌招開政差出待下批仍卽牌招以爲同參考試之地何如傳曰允
정조 15년
傳于沈煥之曰都承旨持此書題與弘文提學偕往泮宮儒生試取以來
정조 15년
沈煥之啓曰藝文提學李命植牌不進推考傳旨今方捧入而同參考試自是法典如是違牌事甚未安更卽牌招何如傳曰允
정조 15년
傳于沈煥之曰仕記之懸病傳旨之違牌書入看作能事仕記修正及傳旨捧入承旨竝遞差與未差之代前望單子入之待下批牌招察任
정조 15년
承旨前望單子入之李祖源李洪載尹東晩鄭益祚落點
정조 15년
沈煥之啓曰新除授右副承旨尹東晩時在忠淸道大興地斯速乘馹上來事下諭何如傳于沈煥之曰許遞前望單子入之待下批牌招察任
정조 15년
以行左承旨李洪載牌不進傳旨傳于沈煥之曰近日承宣仕進則懸病牌招則違召此承旨亦其中一人遞差
정조 15년
傳于沈煥之曰承旨前望單子入之待下批牌招察任
정조 15년
承旨前望單子入之尹弘烈徐郁修沈煥之落點
정조 15년
沈煥之啓曰臣與右承旨徐郁修伴直矣纔已遞差出去伴直無人同副承旨鄭益祚卽爲牌招何如傳曰允
정조 15년
李敏采啓曰今日政新除授大司諫待下批一體牌招何如傳曰允
정조 15년
沈煥之啓曰玉堂上下番俱空已至多日事甚未安今日政新除授玉堂待下批仍卽牌招以爲推移入直之地何如傳曰允
정조 15년
有政吏批判書金文淳試所進參判朴祐源進參議未差左承旨李敏采進啓曰判書金文淳試所進參議未差少臣獨政未安何以爲之敢稟傳曰仍爲之以洪仁浩爲大司諫李太亨爲校理以朴奎淳爲修撰以李時秀爲禮曹參判以洪檢爲兵曹參判以權之彦爲敦寧都正以趙鎭宅爲兵曹參知以金文淳爲內資提調以李鼎揆爲工曹參議以李東泰爲同義禁以金履禧爲戶曹參議以李命植爲藝文提學以尹光普爲奉常正以李彦祐爲司僕正以朴宗來爲司成以林淳浩爲刑曹正郞
정조 15년
兵批判書吳載純試所進參判未差參議尹長烈入直進參知未差右副承旨沈煥之進副司直李亨元徐邁修呂萬永李翼晉李敬五申馥副司果韓光植朴奎淳李廷恢金基厚尹光濩林濬浩竝單付
정조 15년
傳于李敏采曰入格儒生待明朝待令
정조 15년
醫官洪履福書啓領中樞府事徐命善病症連爲看審則脈度之沈微肢體之厥冷與昨一樣水穀直下痰響升降比昨愈甚人蔘二錢重粟米飮二貼依前煎用之意詮次啓達傳曰着意不離看病
정조 15년
沈煥之以成均館同知館事言啓曰今九月初九日儒生課試當爲設行而大提學大司成俱未差限內不得爲之之意敢啓傳曰已令設行通方外可也
정조 15년
李敏采以備邊司言啓曰因全羅監司狀啓判付內嶺南京畿舊還依湖南例倂爲停退外此諸道舊還之應在停退邑外可倂停退處道名量宜區別稟處事命下矣今年諸道農形大體言之畓禾則豐處多而歉處少田穀則豐處少而歉處多而其中水災沈墊處則倂與畓禾而或不無全失者今此聖敎之反隅於湖南倂施於兩道實是曠絶之惠外此而如欲量宜區別湖西一道介在畿甸湖南之間而其所被災無甚異同若令彼施而此否恐有奚爲後我之歎關東一道惟田穀是業而積潦早霜成實難期想其民勢亦宜同在於四道矜恤之中湖西關東兩道舊還一體停退恐爲得宜至如兩西及北路較諸上所云五道足爲優勝況以有前日傳敎應在停退者亦必有之則此三道姑勿擧論待年分結梢從略分定以紓民力何如傳曰允
정조 15년
李敏采以訓鍊都監言啓曰謹依草記批旨武二所弄奸擧子充軍罪人李熺科場作奸情節廣加査探則矢人沈鎭爲李熺募得衛將所軍士秋岳同岳同又締結各人而孫順起爲名漢以曾前衛將所使令熺之應射時冒入場中替行看射之役爲其內應岳同本非試所定送而乘時下往於都廳逐出量箭元軍士而渠乃挺身拾箭以熺之木箭十二步所射者報以四十五步終至現捉今於査問時箇箇遲晩而且矢人沈哥與熺之姪與受三十五兩錢於巡廳等牌軍士韓貴奉及岳同順起三漢等處逢授於酒家而及熺被捉熺之姪還爲推去之事各招明白熺亦無辭自服以此推之眞贓畢露毫無疑端熺則充軍次還送秋曹岳同則亦是秋曹囚推者故今方一體還送而其外干犯各人沈鎭韓貴奉孫順起等三漢旣自臣營査探捉來從輕重懲治何如傳曰允
정조 15년
行左承旨閔台爀疏曰伏以護逆之徒從古何限而豈有如尹永僖之萬萬絶悖者乎噫噫痛矣劇逆之子肆然赴講卽是前古所未有之變怪苟有一半分秉彝之心只當驚心痛骨嚴辭峻退之不暇而乃反目見長單口呼講栍手授照帖密密扶護揚揚越送究厥心腸卽一劇賊窮凶情節莫逃天日而乃敢東西跳踉恣意搆揑未知受講者誰也越講者誰也照帖之着押者誰也而暗生掉脫之計耶又況金吾對質節節語屈之狀十目所覩綻露無餘則嚴覈得情快施當律卽是有國之常憲而公律勘放之命不意遽下重之以玉署淸銜善地墨綬殆若無罪見原有功酬勞者然處分顚倒聽聞駭惑豈意聖明之世有此過中之擧乎本院出納素稱惟允之職而初不封繳晏然書頒金吾議讞宜有曰殺之義而又不覆難遽然奉行喉舌之地執法之官乃如是乎臣於此竊不勝驚瞠駭痛歷屢日而不能自已此際承宣除命忽下於騎省持被之中庚牌儼臨雖已出肅而憂慨之極不容泯默略陳短章仰瀆崇嚴伏乞聖明翻然改圖收還永僖內外官職除授之命亟從三司之請明正典刑以嚴義律以靖世道千萬幸甚臣無任屛營祈懇之至謹昧死以聞以左承旨閔台爀上疏傳于沈煥之曰旣有禁令則金吾之擧行有司之職固然至於承宣遞去之後無難侵斥以此以彼萬萬駭然原疏還給本職遞差捧納承旨亦爲遞差
정조 15년
都承旨李祖源疏曰伏以臣卽伏見前左承旨閔台爀疏本以尹永僖勘放時禁堂之不爲爭覆盛加論斥辭意嚴峻臣於此誠不勝瞿然慙悚之至噫彼永僖之陰護逆孽肆然越講之狀渠旣自服在法罔赦而情節不究刑章不加淸班特除晏然放出天下寧有是哉臣職忝按獄之末目見非常之擧而時値深夜促敎荐降倉卒嚴畏遂至奉行憂憤所激聯陳短疏見阻門將低徊未徹壞法溺職罪合重勘公議之來臣何敢辭適因奉命泮宮今始露章伏乞聖明亟降威罰以重法綱以安私分千萬幸甚臣無任云云答曰省疏具悉卿其勿辭行公
정조 15년
辛亥九月初九日辰時上御誠正閣江華留守入侍時左副承旨趙鎭宅記事官李海淸記注官安經心金良倜江華留守柳戇以次進伏訖上曰進前可也戇進奏職姓名訖上曰本府是保障重地務盡對揚之道毋負朝家差遣之意可也戇起伏訖上曰到任當在何間耶戇曰今日出宿門外再明當到任矣命退諸臣以次退出
정조 15년
辛亥九月初九日酉時上御誠正閣科次入侍時右副承旨沈煥之記事官李海淸記注官安經心金良倜弘文提學吳載純對讀官兵曹佐郞趙鎭井以次進伏訖上命弘文提學進考試券載純進前考試以南鼎寬李衡求等五人坼榜訖上命書傳敎曰九日製排律居首幼學南鼎寬賦居首幼學李衡求直赴會試排律之次進士任希復幼學尹寅植賦之次幼學李秉祚各給二分排律科次初爲高等因全句落廉或三處違廉雖不得不置之違格而句作多有可意者遺珠誠可惜進士李敬參幼學李英玉特賜紙一卷命退諸臣以次退出
정조 15년
行都承旨李祖源病左承旨未差右承旨李敏采坐左副承旨趙鎭宅坐直右副承旨尹弘烈解由啓辭未下同副承旨沈煥之坐直注書李海淸仕直一員未差假注書李垿仕事變假注書金達淳仕
정조 15년
李敏采啓曰大司憲申應顯執義成德雨牌招啓辭未下掌令姜世綸持平鄭弼祚曺喜有俱在外掌令曺命業未肅拜監察茶時之意敢啓傳曰知道
정조 15년
李敏采啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 15년
傳于沈煥之曰入格儒生入待
정조 15년
傳于沈煥之曰他承旨入侍
정조 15년
沈煥之啓曰校理李太亨牌不進罷職傳旨今方捧入而應敎李義鳳副應敎金方行副校理李晴修撰朴奎淳副修撰申獻朝金翰東俱在外校理一員副校理一員未差修撰沈能翼傳旨未下玉堂上下番俱空已至多日事甚未安未差之代政官牌招開政差出仍卽牌招以爲推移入直之地何如傳曰允
정조 15년
沈煥之啓曰新除授修撰朴奎淳時在京畿楊州地經筵入番事緊斯速乘馹上來事下諭何如傳曰允
정조 15년
沈煥之以吏批言啓曰本曹參議今當差出而前望中無故之人只有二人以二望擬入之意敢啓傳曰知道
정조 15년
有政吏批判書金文淳進參判朴祐源進參議未差右承旨李敏采進以李晩秀趙鎭宅爲承旨以徐龍輔爲吏曹參議以李羽晉爲校理以沈興永爲修撰以李壽彬爲禁府都事以金圭夏爲全羅都事以崔履亨爲平安都事以咸士謙爲咸鏡都事以朴知源爲永陵令
정조 15년
兵批判書吳載純病參判洪檢未肅拜參議尹長烈病參知趙鎭宅入直進右副承旨尹弘烈進副司直李洪載閔台爀尹東晩尹履相徐郁修竝單付
정조 15년
傳于趙鎭宅曰左承旨許遞前望單子入之右副承旨解由勿拘與新除授承旨待下批待開門牌招
정조 15년
醫官洪履福書啓領中樞府事徐命善病症夜來看審則脈度沈微痰響升降水穀直下等諸症與昨一樣而人蔘二錢重粟米飮二貼連爲煎用之意詮次啓達傳曰着意不離看病
정조 15년
李敏采以備邊司言啓曰因黃海監司狀啓論理草記稟處事命下矣取見其狀本則盛陳本道綿荒之狀仍請各樣軍布限明秋純錢代納矣今年綿農之失稔勿論本道與他道在在皆然則道臣狀辭容或無怪而第念軍民本是一體朝家之所以撫恤者不可使有偏厚偏薄之別則軍需之純許代納於民雖不可謂不厚於軍獨不念及乎必商量折衷於其間然後庶可爲得本道上納各軍門軍布倂許錢木參半各該司價布及江都所送選武布倂以純錢許施一以使窮民息肩一以使軍需有賴恐合事宜以此分付何如傳曰允
정조 15년
趙鎭宅以吏曹言啓曰興陽縣監鄭萬始因筵敎推促下送則謂有情勢今至屢日終不下去故囚其家僮連爲申飭而一向引義無意赴任事體所在誠極未安令該府拿問處之何如傳曰嚴飭今日內下送後草記可也
정조 15년
李敏采以武二所試官意啓曰臣所騎芻應射擧子一百七人內三中三人二中四人一中十三人合爲入格二十人騎芻纔已畢試日暮姑停之意敢啓傳曰知道
정조 15년
判義禁具允鈺同義禁閔鍾顯知義禁趙心泰等疏曰伏以臣等聯陳訟罪之忱兼附執藝之義連日呈疏見阻門禁慙惶抑鬱若無所容乃於昨者伏見承宣處分傳敎始知相規之語出於惟允之地原本還給雖未得見而臣等溺職之失於是乎益著矣受而爲罪惟有愧汗之浹背而已噫彼永僖容護逆孽捧講越栍若無顧忌是誠古今之所未聞王法之所不貸供辭之出眞贓益露臣等忝在按法之地惟當嚴覈情節亟請當律而不謂議啓纔入判付旋降至命以公罪勘放在臣等憂憤之心豈不欲冒上文字力請收還而草記之批先頒促放之敎荐下事會迫急失於周旋終不免顚倒奉行其爲不誠無狀莫此爲甚臣等之罪不待人言之來固已滿心慙恧無面可顯尙何敢晏然冒據於是任哉玆敢相率陳章略暴惶愧之情伏乞聖明俯賜鑑諒亟勘臣等不職之罪以謝公議以安私分千萬幸甚臣等無任屛營祈懇之至答曰省疏具悉卿等勿辭行公
정조 15년
辛亥九月初十日辰時上御誠正閣入格儒生入侍他承旨同爲入侍時左承旨李敏采左副承旨沈煥之假注書李垿記注官安經心金良倜以次進伏訖上曰儒生如已待令使之入侍可也賤臣承命出與南鼎寬偕入進伏仍奏曰南鼎寬一人纔已待令而其餘諸生姑未來待矣上曰儒生進前可也鼎寬進前奏姓名訖上曰爾之近族誰也鼎寬曰於故承旨臣南鶴聞爲五寸姪矣上曰前後所做合爲幾許鼎寬曰詩爲五百首表爲四百首矣上曰可謂實才矣上曰爾年今幾何乎鼎寬曰三十四矣上曰前此初試凡爲幾番而泮中應製亦嘗被抄耶鼎寬曰初試前已數番爲之而應製被選亦爲四五次矣命退諸臣以次退出
정조 15년
都承旨未差左承旨未差右承旨李敏采坐直左副承旨未差右副承旨尹弘烈坐直同副承旨沈煥之坐注書李海淸仕直一員未差假注書李垿仕事變假注書金達淳仕
정조 15년
李敏采啓曰大司憲申應顯執義成德雨牌招啓辭未下掌令姜世綸持平曺喜有鄭弼祚俱在外掌令曺命業未肅拜監察茶時之意敢啓傳曰知道
정조 15년
沈煥之啓曰輪對官來待矣敢啓傳曰入待
정조 15년
傳于沈煥之曰再明日眞殿行禮明日齋宿處所依例爲之事該房知悉
정조 15년
傳于李敏采曰再明日眞殿行禮時大臣以下參班亦令依例磨鍊事分付該曹
정조 15년
傳于沈煥之曰同副承旨入待
정조 15년
以左承旨徐龍輔牌不進罷職傳旨傳于尹弘烈曰許遞
정조 15년
承旨前望單子入之趙尙鎭李洪載洪仁浩落點
정조 15년
沈煥之啓曰校理李羽晉修撰沈興永牌不進罷職傳旨今方捧入而應敎李義鳳副應敎金方行副校理李晴修撰朴奎淳副修撰申獻朝金翰東俱在外玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰允
정조 15년
傳于李敏采曰當初因阻閽上疏還持去則人所云云可謂外題況已經出又陳疏承批則連日呈病揆以處義極涉太過都承旨李祖源遞差今日政曾經中除在外老病以在京無故人差出待下批牌招察任
정조 15년
沈煥之啓曰卽者應敎李義鳳旣入闕中不爲肅謝直爲出去事甚未安推考警責仍卽牌招推移入直何如傳曰允
정조 15년
吏批啓曰判書金文淳式暇參議李勉兢未肅拜小臣獨政何以爲之敢稟傳曰仍爲之
정조 15년
有政吏批判書金文淳式暇參判朴祐源進參議李勉兢未肅拜右承旨李敏采進以徐邁修爲都承旨以尹光普爲校理以韓光植爲修撰以李喆模爲兵曹參知以金膺著爲司藝以金載一李福休爲監察兵曹參議李喆模兵曹參知尹長烈
정조 15년
兵批判書吳載純進參判洪檢病參議尹長烈進參知李喆模未肅拜右副承旨尹弘烈進以李義寬爲同知以朴師說爲僉知以安鼎大朴長卨爲曹司衛將以兪碩柱爲內禁將以申馥爲文兼司直李晩秀僉知單李寧
정조 15년
傳于李敏采曰都承旨批下牌招察任
정조 15년
以都承旨徐邁修牌不進罷職傳旨傳于李敏采曰許遞
정조 15년
傳于李敏采曰摠管中在外人許遞前望單子入之待下批牌招察任
정조 15년
副摠管前望單子入之申大顯落點
정조 15년
傳于李敏采曰吏曹參議前望單子入之
정조 15년
李敏采啓曰新除授吏曹參議李勉兢方在罷散中仍以爲之敢稟傳曰敍用
정조 15년
兵曹口傳政事副司直徐龍輔
정조 15년
傳于沈煥之曰畿伯行部西路尙未爲之此時省野不可許久過時一兩一內更爲發巡事令廟堂分付諸道檢田之政今年最難此時守宰亦不可瘝曠令該曹申飭於上京守令等處使之從速還官
정조 15년
以慶尙監司鄭大容狀啓眞殿茶禮所用柚子節序差晩體小色靑惶恐待罪事傳于李敏采曰勿待罪事回諭
정조 15년
醫官洪履福書啓領中樞府事徐命善病症連爲看審則脈度之微弱水穀之直下別無加減痰響愈甚精神恍惚夜則躁撓不能貼席而呑嚥漸難故昨日則人蔘二錢重粟米飮調薑汴竹瀝數匙只用一貼矣自鷄鳴時痰喘尤劇症勢危篤故更煎人蔘五錢重蔘橘飮一貼之意詮次啓達答曰着意不離看病
정조 15년
沈煥之以吏曹言啓曰今此景慕宮望祭獻官前承旨李祖源塡差而時無職名令該曹口傳付軍職何如傳曰允
정조 15년
沈煥之以吏曹言啓曰因本曹草記興陽縣監鄭萬始嚴飭今日內下送後草記可也事命下矣興陽縣監鄭萬始處屢度催促使之卽刻離發而飭敎之下一向引義終不下去事體所在尤極駭然決不可一任其遲滯令該府拿問嚴處何如雖曰出自法從本職不過是幺麽外官焉敢若是煩屑卽其地外補令畿伯卽刻嚴飭越江仍令今日內踰畿內後狀問可也
정조 15년
李敏采以兵曹言啓曰五間水門鎖鑰五部今已新造矣發遣本曹郞廳與該門入直部將眼同照檢一倂換鑰堅鎖之意敢啓傳曰知道
정조 15년
以禁府都囚徒傳于李敏采曰今日內捧供待判下仍爲照律以聞
정조 15년
李敏采啓曰卽者義禁府都事來言時囚今日內捧供待判下仍爲照律以聞事命下而判義禁具允鈺同義禁閔鍾顯趙心泰謂有情勢不爲行次只有同義禁李東泰一人不得備員開坐云判義禁具允鈺同義禁閔鍾顯趙心泰竝卽牌招使之擧行何如情勢似然竝許遞時囚不過輕罪竝令付過放送可也
정조 15년
都承旨徐邁修疏曰伏以臣於恩除之下固當趨承之不暇而竊有私義之不可冒膺者日前尹永僖事關係何如負犯何如而公律勘放之命內外官職之除俱是聖朝萬萬過中之擧則本院之不之繳還徑先奉行雖曰責在坐直而臣亦其時一院之長耳雖因私故未得仕進而若其不能匡救之罪實無所逃又於翌日藥院只參問候泯默而退者亦不免溺職之歸今於前承旨閔台爀疏後尤何敢諉之以身不在院事不由己而有所自恕揚揚出脚也哉玆敢隨詣闕外略陳短章伏乞聖明俯賜鑑諒亟遞臣職以安賤公千萬幸甚臣無任屛營祈懇之至答曰省疏具悉爾其勿辭察職
정조 15년
左承旨徐龍輔疏曰伏以臣於昨日伏奉三銓恩命微執難改冒膺無路惟譴何是俟承宣移除認出曲諒且惶且感固當竭蹶趨承而第臣區區私義有不敢晏然者玆敢略控焉嘻噫痛矣尹永僖之負犯何等絶悖關係何等至重而不惟邦憲之不加乃反官職之聯翩至使大義湮晦亂賊跳踉貽累聖德誠非細憂處分適在臣申退之後繳還旣無其路疏籲亦非其時通宵繞壁不能成寐循例仕進義不敢出一向偃處心所難安徊徨踧踖之際恩遞遽降竟不免於泯默之歸至今追思愧恧冞切日昨前承旨閔台爀之疏出而承宣之中亦有不負職者矣纔見大槪已令人面騂而原疏還給雖不得其詳謹以批旨諦悉承宣論斥想亦嚴峻莫之覆難遽爾頒布雖非不在院者所可當着名曰承宣則臣亦伊時之一人而不得及時匡救方此頌尤顧何敢臣自區別曰非我也而揚揚供職不思所以自靖之義乎庚牌之下隨詣陳懇伏乞聖明俯垂鑑諒亟賜遞改俾安賤分不勝幸甚臣無任屛營祈懇之至謹昧死以聞答曰省疏具悉爾其勿辭察職
정조 15년
左副承旨趙鎭宅疏曰伏以爲人臣而護逆孽便一逆也彼尹永僖之護逆誠所謂路人所知而上天孔昭乃於金吾對質之後眞贓始畢露矣嗚呼我殿下日月也明無有不燭而獨於一永僖何至於曲費辭敎經授官銜使群下擧皆囚舌捫心莫曉聖意之所在也夫明其爲賊賊乃可服臣愚死罪請以囚供判付下者仰首一陳可乎永僖之先俸講後考單及見單後聞策兩段卽聖敎中拈出肯綮爲渠見脫之左契者而以臣迷見反復爰辭惟此兩條未見其脫只見其不得脫焉諸試官莫不先考單而後受講永僖亦於他儒用此例而獨於逆孽之子先講而後考者徒出於假作無情遮鎌偸鈴之狡計而至其見單之後着押照帖者惟渠目惟渠手不待人之十目十手則到此渠雖欲自掩得乎問策之策卽所謂將何如三字而對沈象奎語屈之後始乃曰說到越講云者乃是將如何之意俄頃之間先曰言而後曰意者尤見其遁辭所窮也至若書札事之惹鬧先發渠爾自知其破綻莫掩乃以此亦豈是等語把作互對說話此其輕重果何如則尙可以爲潔給之資耶惟此三條自供卽渠一般斷案而究厥凶肚蓋亦出於嘗試耳畢竟聖明施措至此則將不知幾永僖又復接跡而起矣奈世道何奈國憂何思之及此心骨俱寒伏願聖明惕然遠覽翻然改圖特寢前命亟令王府以其供罪之以其罪律之以爲靖世道杜亂孽之道焉至於門禁一事臣非不仰揣息鬧之聖意而日前兩惠堂引嫌之疏尙不免爲門將所拒則三司箚牘尙復何論此終非聖世之美事又以啓方來之深憂伏願特恢轉圜之量亟下反汗之音以光聖德不勝幸甚臣於近日蒙被偏隆院省迭授罔非恩私而臣不能效一日之責慙悚冞切無面可顯方於治疏將上之際伏見左承旨臣徐龍輔疏本則以不能匡救引義乞免矣臣與龍輔申退俱在伊日而其不能自盡其職則一耳義不敢晏然仍冒玆敢附陳自劾之義仍犯擅離之罪伏乞勘臣之罪以安私分焉臣無任屛營祈懇之至謹昧死以聞
정조 15년
以左副承旨趙鎭宅上疏傳于李敏采曰伊日此承宣與承旨徐邁修徐龍輔俱是申退之人則雖有人言與其時坐直兩承宣處義自有別焉設欲爲此不當之處義如呈病或違牌之邁修龍輔則尙可此承宣則以翌日仕進昨日亦出肅之人忽於今日投呈一疏而禁令收還等說用東於邁修以不能匡救乞免掇拾於龍輔者是豈每對臣僚以懋實二字勉飭之意乎欲請反汗則其後登筵屢次矣欲爲辭職則供職亦多日矣以此以彼其爲不誠孰大於此而疏中鎌鈴之喩何乃明於責人乃爾一二承宣疏之意外承批却爲此承宣敢言之資此等不誠之習決不可一任其蹈襲原疏還給當該承旨趙鎭宅辭職依所請施行以爲近日廷臣不誠者之戒
정조 15년
沈煥之啓曰左副承旨趙鎭宅上疏辭職依所請施行事命下矣取見原疏則只以勘臣之罪爲請矣以何傳旨捧入乎敢稟傳曰爲先許遞刊名於銀臺座次之案